b'\n_START_ARTICLE_\nEugen Ritter von Schobert\n_START_SECTION_\n\xc3\x8enceputul carierei militare\n_START_PARAGRAPH_\nS-a n\xc4\x83scut \xc3\xaen ora\xc8\x99ul W\xc3\xbcrzburg din Regatul Bavariei, stat component al Imperiului German, \xc8\x99i a primit la na\xc8\x99tere numele Eugen Schobert. Era fiul maiorului Karl Schobert \xc8\x99i al so\xc8\x9biei sale, Anna n\xc3\xa9e Michaely. Schobert s-a \xc3\xaenrolat \xc3\xaen Armata Regal\xc4\x83 Bavarez\xc4\x83 \xc3\xaen iulie 1902. A servit mai \xc3\xaent\xc3\xa2i \xc3\xaen Regimentul 1 Infanterie Bavarez\xc4\x83 \xe2\x80\x9eK\xc3\xb6nig\xe2\x80\x9d \xc8\x99i a urmat o preg\xc4\x83tire de pilot militar \xc3\xaen 1911.\n_START_SECTION_\nActivitatea sa \xc3\xaen Primul R\xc4\x83zboi Mondial \xc8\x99i \xc3\xaen perioada interbelic\xc4\x83\n_START_PARAGRAPH_\n\xc3\x8en timpul Primului R\xc4\x83zboi Mondial, Schobert a fost ofi\xc8\x9ber al Infanteriei Bavareze \xc8\x99i a luptat doar pe Frontul de Vest. \xc3\x8en timpul Ofensivei germane de prim\xc4\x83var\xc4\x83 din 1918 a comandat Batalionul 3 al Regimentului 1 Infanterie Bavarez\xc4\x83. Pentru ac\xc8\x9biunile sale din 23 martie 1918, atunci c\xc3\xa2nd a condus personal \xc8\x99i cu succes batalionul s\xc4\x83u \xc3\xaen traversarea unui canal de l\xc3\xa2ng\xc4\x83 Jussy \xc3\xaempotriva rezisten\xc8\x9bei britanice \xc3\xaend\xc3\xa2rjite, a fost decorat cu Crucea de Cavaler al Ordinului Militar Max Joseph. Aceasta era cea mai \xc3\xaenalt\xc4\x83 distinc\xc8\x9bie militar\xc4\x83 a Bavariei, comparabil\xc4\x83 cu ordinul Pour le M\xc3\xa9rite al Prusiei, \xc8\x99i \xc3\xaei conferea un rang nobiliar de\xc8\x9bin\xc4\x83torului care era un om simplu. Prin urmare, Eugen Schobert a devenit Eugen Ritter von Schobert._NEWLINE_Dup\xc4\x83 Primul R\xc4\x83zboi Mondial, Schobert a servit \xc3\xaen Reichswehr \xc8\x99i apoi \xc3\xaen Wehrmacht, avans\xc3\xa2nd treptat \xc3\xaen ierarhia militar\xc4\x83. A fost inspectorul infanteriei din decembrie 1933 p\xc3\xa2n\xc4\x83 \xc3\xaen septembrie 1934 \xc8\x99i a comandat apoi Divizia 17 Infanterie \xc8\x99i Divizia 33 Infanterie. A preluat comanda Corpului de Armat\xc4\x83 VII (VII. Armeekorps) la 4 februarie 1938.\n_START_SECTION_\nAl Doilea R\xc4\x83zboi Mondial \xc8\x99i moartea\n_START_PARAGRAPH_\n\xc3\x8en septembrie 1939 Schobert a condus Corpul de Armat\xc4\x83 VII \xc3\xaen opera\xc8\x9biunea de invadare a Poloniei, ca parte a unit\xc4\x83\xc8\x9bilor de rezerv\xc4\x83 ale Grupului de Armatei Sud. \xc3\x8en mai-iunie 1940 corpul s\xc4\x83u de armat\xc4\x83 a participat, ca unitate component\xc4\x83 a Armatei a 17-a comandate de generalul Ernst Busch, la invadarea Belgiei \xc8\x99i Luxemburgului \xc8\x99i la B\xc4\x83t\xc4\x83lia Fran\xc8\x9bei. A fost decorat cu Crucea de Cavaler al Crucii de Fier pentru comandarea Corpului VII \xc3\xaen str\xc4\x83pungerea liniei Maginot \xc8\x99i capturarea ora\xc8\x99elor Nancy \xc8\x99i Toul. El a r\xc4\x83mas la comanda aceluia\xc8\x99i corp de armat\xc4\x83 \xc3\xaen timpul preg\xc4\x83tirilor pentru invadarea Marii Britanii._NEWLINE_\xc3\x8en septembrie 1940 Schobert a primit comanda Armatei a 11-lea. Armata a fost inclus\xc4\x83 \xc3\xaen Grupul de Armate Sud dup\xc4\x83 declan\xc8\x99area Opera\xc8\x9biunii Barbarossa, care avea ca scop invadarea Uniunii Sovietice. A fost decorat pe 22 august 1941 cu Ordinul \xe2\x80\x9eMihai Viteazul\xe2\x80\x9d cl. III-a \xe2\x80\x9epentru destoinicia \xc8\x99i bravura personal\xc4\x83 cu care a condus \xc3\xaen mod str\xc4\x83lucit opera\xc8\x9biunile unei Armate, compus\xc4\x83 din unit\xc4\x83\xc8\x9bi germane \xc8\x99i rom\xc3\xa2ne, sdrobind rezisten\xc8\x9ba du\xc8\x99manului \xc8\x99i contribuind astfel la liberarea p\xc4\x83m\xc3\xa2ntului rom\xc3\xa2nesc al Bucovinei de Nord \xc8\x99i a Basarabiei\xe2\x80\x9d._NEWLINE_\xc3\x8en timpul opera\xc8\x9biunilor de lupt\xc4\x83 din sudul Uniunii Sovietice, Schobert a murit pe 12 septembrie 1941 atunci c\xc3\xa2nd avionul german de observa\xc8\x9bie Fieseler Storch a aterizat pe un c\xc3\xa2mp de mine sovietic. Un corespondent de r\xc4\x83zboi german pe nume Leo Leixner a scris o biografie a lui Schobert._NEWLINE_Generalul Schobert fost decorat post-mortem pe 8 octombrie 1941 cu Ordinul \xe2\x80\x9eMihai Viteazul\xe2\x80\x9d cl. II-a \xe2\x80\x9epentru modul str\xc4\x83lucit cu care a condus opera\xc8\x9biunile armatei sale \xc8\x99i bravura personal\xc4\x83, ar\xc4\x83tat\xc4\x83 pe c\xc3\xa2mpul de lupt\xc4\x83 \xc3\xaen r\xc4\x83zboiul contra bol\xc8\x99evicilor\xe2\x80\x9d.\n_START_SECTION_\nFamilie\n_START_PARAGRAPH_\nSchobert s-a c\xc4\x83s\xc4\x83torit cu Alice Rieder-Gollwitzer \xc3\xaen 1921. Au avut trei copii: doi fii \xc8\x99i o fiic\xc4\x83. Fiul s\xc4\x83u mai mic a murit pe front \xc3\xaen 1944, \xc3\xaen timp ce slujea ca pilot de lupt\xc4\x83 al Luftwaffe.'